Ir-Regolament tal-Kummissjoni (KE) Nru 871/2003
tal-20 ta’ Mejju 2003
li jawtorizza b’mod permanenti ossidu manganomanganiku addittiv fl-għalf
(Test b’rilevanza għall-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunita Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar l-addittivi fl-għalf [1], kif l-aħħar emendata bir-Regolament (KE) Nru 1756/2002 [2], u b’mod partikolari l-Artikoli 3 u 9(d) tiegħu,
Billi:
(1) Id-Direttiva 70/524/KEE tipprovdi li addittivi ġodda jistgħu jkunu awtorizzati wara r-reviżjoni ta’ applikazzjoni magħmula skond l-Artikolu 4 tad-Direttiva.
(2) Applikazzjoni għal awtorizzazzjoni kienet issottomessa għall-addittiv "ossidu manganomanganiku" bħala fonti ta’ manganiż, li jappartieni lill-grupp ta’ oligoelementi li tirreferi għalihom il-parti II ta’ l-Anness C tad-Direttiva 70/524/KEE.
(3) Il-Kumitat Xjentifiku dwar Nutrizzjoni ta’ l-Annimali (KXNA) ta opinjoni dwar l-użu ta’ dan l-addittiv f’għalf fis-6 ta’ Frar 2002, li tikkonkludi li ossidu manganomanganiku ma jippreżentax riskju għas-saħħa ta’ l-annimal, saħħa tal-bniedem jew l-ambjent.
(4) Il-valutazzjoni tat-talba għal awtorizzazzjoni ssottomessa fir-rigward ta’ ossidu manganomanganiku turi li dan l-addittiv, li jirreferi għalih l-Artikolu 2(aaaa), tissodisfa r-rekwiżiti preskritti fl-Artikolu 3a tad-Direttiva 70/524/KEE, taħt il-kondizzjonijiet iddikjarati fl-Anness ma’ dan ir-Regolament. Dan l-addittiv għandu għalhekk ikun awtorizzat għal perjodu illimitat.
(5) Il-miżuri li jipprovdi għalihom dan ir-Regolament huma skond l-opinjoni tal-Kumitat Permanenti dwar il-Katina ta’ l-Ikel u Saħħa ta’ l-Annimali,
ADOTTAT DAN IR-REGOLAMENT:
Artikolu 1
Ossidu Manganomanganiku li jappartieni għall-grupp "oligoelementi", elenkati fl-Anness ma’ dan ir-Regolament, huwa awtorizzat għal użu bħala addittiv fl-għalf taħt il-kondizzjonijiet preskritti fl-Anness.
Artikolu 2
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regulament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fl-20 ta’ Mejju 2003.